कलाकारको पुस्तक मोह
पछिल्लो समय कलाकारहरूमा पुस्तक प्रतिको मोह बढेको छ । कतिपय कलाकारले विविध विधाका पुस्तकलाई पढ्नुलाई आफ्नो नियमित दिनचर्या नै बनाएका छन् । पुस्तकमा समाज प्रतिविम्बित हुने भएकाले राम्रो कलाकार र निर्देशक बन्न सकेसम्म अधिक पुस्तक पढ्नु पर्ने आवश्यकता कलाकारहरू स्वयं औँल्याउँ छन् ।
काठमाडौँ, असार ३१ गते । पछिल्लो समय कलाकारहरूमा पुस्तक प्रतिको मोह बढेको छ । कतिपय कलाकारले विविध विधाका पुस्तकलाई पढ्नुलाई आफ्नो नियमित दिनचर्या नै बनाएका छन् । पुस्तकमा समाज प्रतिविम्बित हुने भएकाले राम्रो कलाकार र निर्देशक बन्न सकेसम्म अधिक पुस्तक पढ्नु पर्ने आवश्यकता कलाकारहरू स्वयं औँल्याउँ छन् । रङ्गकर्मी तथा निर्देशक सुनील पोखरेलले हरेक मानिसले पुस्तक आआफ्नै रुचि, आवश्यकता र उद्देश्य अनुसार पढ्ने गरेको बताउनुहुन्छ । उहाँ भन्नुहुन्छ, “पुस्तक अन्धकारमा बलेको दीप जस्तै हो जसले हामीलाई उर्वर जीवन जीउन मद्दत गर्छ । म जीवन, जगत् र स्वयंलाई  बुझ्न पुस्तक पढ्छु ।” उहाँले कति पुस्तक आफ्नो कामसँग सम्बन्धित हुने हुनाले पनि पढ्नुपर्ने बताउनुभयो । उहाँ अहिले मारियो पुजोको ‘दी लास्ट डन’ र गुरचरन दासको ‘दी डिफिकल्ट अफ बिइङ गुड’ पढ्दै गरेको बताउनुहुन्छ ।  उहाँ भन्नुहुन्छ, “पछिल्लो समय जुन गतीमा नयाँ नयाँ पुस्तक बजारमा आएको देखिन्छ । त्यसबाट समाज र नयाँ पुस्तामा अध्ययन संस्कृति बढेको विश्वास गर्न सकिन्छ ।”आधुनिक सञ्चार माध्यमको प्रभावले समाजमा पठन संस्कृति हराउँदै गएको गुनासो लेखकहरूको रहने गरेको भए पनि अहिले समाजमा क्रमशः त्यो बढ्न थालेको देखिन्छ । बजारमा आएका नयाँ पुस्तक पढेर जमघटहरूमा त्यसको चर्चा परिचर्चा गरेर कलाकारहरूले पनि आफ्नो छुट्टै पहिचान प्रस्तुत गर्न खोजेको देखिन्छ । नायिका केकी अधिकारी विभिन्न क्षेत्र र विषयको ज्ञान लिन र त्यसमा आफ्नो धारणा विकास गर्न आफूले पुस्तक पढ्ने गरेको बताउनुहुन्छ । उहाँ भन्नुहुन्छ, “पुस्तक पढ्नाले कुनै पनि विषयमा आफ्नो दृष्टिकोण स्पट बनाउन सकिन्छ । ज्ञान प्राप्त भएपछि निडर भइन्छ र आत्मविश्वास पनि बढ्छ ।” समाज र त्यहाँका अन्तरवस्तुलाई सूक्ष्म तरिकाले बुझ्न पनि पुस्तक पढ्न जरुरी भएको उहाँको भनाइ छ । पछिल्लो पुस्तामा बढेको पठन संस्कृति उहाँलाई लोभ्याउने गरेको बताउनुहुन्छ । उहाँ अहिले बुद्धि सागरको कर्णाली ब्लुज पढिरहनुभएको छ । प्रविधिमा भएको विकासले पढ्ने तरिकामा पनि परिवर्तन भएको छ । युवा पुस्ता अहिले कागजी पुस्तक होइन डिजिटल पुस्तक बोकेर हिँड्न थालेका छन् । हातको मोबाइलबाटै विश्वभरका पुस्तकालयसँग उनीहरूको पहुँच बढेको छ । उनीहरूले जुनसुकै समयमा आफ्ना रुचिका पुस्तक छानेर पढ्न सक्ने अवस्था बनिसकेको छ । स्वयं पढ्न अल्छी मान्नेहरूका लागि सुन्ने पुस्तक पनि कमी छैन । यसैले पनि धेरैको एकान्तको आत्मीय साथी पुस्तक हुन थालेको छ ।   रङ्गकर्मी आशान्त शर्मा अहिले सआदत हसन मन्टोको किङ्डम्स इन्ड नामक कथा सङ्ग्रह पढिरहेको बताउनुहुन्छ । उहाँ भन्नुहुन्छ, “पुस्तक पढ्नु मेरा लागि बौद्धिक खुराक प्राप्त गर्नु हो । आफ्नोबाहेक अन्यको परिवेश बुझ्नु हो । कहिलेकाहीँ नयाँ कुराको जानकारी लिनका लागि पनि पुस्तक पढ्छु ।” अध्ययनले ज्ञानको सीमालाई फराकिलो पार्ने उहाँको भनाइ छ । उहाँ पुस्तकले देश, काल र परिस्थिति बुझ्न सघाउने धारणा व्यक्त गर्नुहुन्छ । उहाँको  विश्व र जगत्का बारेमा बुझ्न पनि पुस्तक सहायक हुने उहाँको विश्वास छ । पुस्तकलाई डिजिटलभन्दा कागजी स्वरूपमा नै पढ्न रमाइलो मान्ने शर्मा भन्नुहुन्छ, “प्रायः व्यक्तिहरू पुस्तकभन्दा मोबाइलमा वा ल्यापटपमा डिजिटल कोडहरू पढ्नमा समय व्यतित गरेको देख्छु । राम्रै कुनै पुस्तक पढ्न सुझाव दिँदा पनि नेटमा छ कि छैन भनेर सोध्ने गर्छन् । योचाहिँ अलि चिन्ताजनक लाग्छ ।” मानिस समाजले गरेका विविध विधा र विषयका अध्ययन, अनुसन्धान, अन्वेषण र  उपलब्धिलाई नयाँ पुस्तामा हस्तान्तरण गर्ने साधन पनि पुस्तक नै भएको उहाँको भनाइ छ ।   